Diari Oficial de la Generalitat Valenciana


Sumari del DOGV 6544, del 16-06-2011 (2011/6873)

RESOLUCIÓ de 25 de maig de 2011, de la Conselleria d'Educació, per la qual es convoca el Programa experimental per a la detecció de bones pràctiques docents dirigides a l'èxit escolar, la seua aplicació, avaluació i difusió durant el curs 2011-2012.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6544

Data del DOGV
:   16-06-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/6873


Data del document
:   25-05-2011

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * programa d'ensenyament
    * legislació
    * centre d'ensenyament
    * organització de l'ensenyament
    * personal docent

RESOLUCIÓ de 25 de maig de 2011, de la Conselleria d'Educació, per la qual es convoca el Programa experimental per a la detecció de bones pràctiques docents dirigides a l'èxit escolar, la seua aplicació, avaluació i difusió durant el curs 2011-2012. [2011/6873]
L'article 2 de la Llei Orgànica 2/2006, d'Educació, establix que el sistema educatiu ha d'orientar-se a la consecució, entre altres fins, del ple desenrotllament de la personalitat i de les capacitats de l'alumnat, que té com a objectiu la plena inserció en la societat. La societat actual es caracteritza pel valor creixent que adquirixen la informació i el coneixement per al desenrotllament econòmic i social, que no pot desperdiciar el talent i les capacitats que tenen tots i cada un dels nostres alumnes i alumnes.
Partint del reconeixement d'este desafiament, un sistema educatiu de qualitat ha de donar una resposta adequada per a assolir els objectius que el mateix sistema establix per a cada una de les etapes. D'això es deriva la necessitat de proposar-se la meta d'aconseguir la millor formació integral i l'èxit escolar de tots els xiquets i xiquetes i jóvens de la nostra Comunitat.
L'esforç compartit per part de la comunitat educativa resulta imprescindible per a aconseguir una educació de qualitat. En l'àmbit d'esta necessària col·laboració, l'administració ha de facilitar els recursos humans, materials i normatius adequats perquè els centres siguen entorns d'aprenentatge per a l'èxit i la formació integral de tot l'alumnat.
La pràctica educativa quotidiana assenyala que, a més dels recursos humans i materials i de les mesures previstes en la normativa, és necessària la posada en funcionament de propostes innovadores. Això és deu al fet que si bé la majoria de l'alumnat obté l'èxit escolar, determinat alumnat, afectat per una baixa motivació, risc d'absentisme, fracàs escolar, abandó escolar prematur o greus problemes de conducta, no l'aconseguix. A més, estes propostes educatives innovadores poden ser de gran utilitat per a millorar el rendiment acadèmic de tot l'alumnat, amb independència de les seues circumstàncies personals.
És el mateix professorat el qui millor coneix quines són les seues competències com a professionals, a través de les seues bones pràctiques i els resultats que obté el seu alumnat. Esta és la premissa de què partix este programa, que pretén identificar pràctiques docents amb un alt índex d'èxit per a poder difondre-les, posant-les a disposició de la resta del professorat.
Estes bones pràctiques docents es definixen principalment per facilitar l'exercici d'activitats d'aprenentatge en què s'aconseguixen amb eficiència els objectius formatius previstos i també altres aprenentatges amb un alt valor educatiu, d'ací la importància de la seua detecció i difusió.
Això permetrà que en els centres on es detecten i s'apliquen les bones pràctiques, es creen les condicions necessàries perquè estes es puguen avaluar per a la seua posterior aplicació en altres contextos socioeducatius.
En este sentit, la Llei Orgànica 2/2006, d'Educació, establix en l'article 1, que entre els principis en què s'inspira el sistema educatiu espanyol, es troben el de l'esforç compartit per alumnat, famílies, professorat, centres, administracions, institucions i el conjunt de la societat i el del foment i la promoció de la investigació, l'experimentació i la innovació educativa.
L'article 91, que tracta de les funcions del professorat, establix entre estes la investigació, l'experimentació i la millora contínua dels processos de ensenyança corresponent. D'altra banda, l'article 102 recalca que li correspon a l'administració fomentar programes d'investigació i innovació.
L'Orde d'11 d'abril de 2006, de la Conselleria de Cultura, Educació i Esport, regula l'avaluació diagnòstica en l'ensenyança bàsica de la Comunitat Valenciana, establint que esta té com a finalitat obtindre informació que permeta comprovar el grau d'adquisició de les competències bàsiques del currículum corresponent a l'Educació Primària i Educació Secundària Obligatòria.
Els objectius específics d'esta avaluació diagnòstica són obtindre informació sobre les competències curriculars aconseguides per l'alumnat en les matèries o àrees avaluades, analitzar els resultats i informar d'estos els centres directius de la Conselleria d'Educació perquè així es puguen prendre totes les mesures que s'estimen oportunes, en l'àmbit de les seues competències, per a millorar la qualitat de l'ensenyança.
L'anàlisi dels resultats d'esta avaluació diagnòstica, que té un caràcter informatiu i orientador per als centres, el professorat, l'alumnat i les seues famílies i que no té efectes acadèmics per a l'alumnat, pot donar claus sobre les pràctiques educatives reeixides.
La importància de millorar les taxes d'èxit escolar en l'educació bàsica, de l'obtenció del títol de Graduat en Educació Secundària per a la integració social i laboral de l'alumnat, així com per a la continuïtat d'estudis postobligatoris, justifica el desenrotllament de programes que milloren el procés d'ensenyança i aprenentatge. Este programa, a més, pretén promoure la investigació i innovació educativa com a principi de qualitat en l'atenció a l'alumnat, per a detectar bones pràctiques que puguen ser difoses no sols entre els centres i professorat participant sinó posteriorment a tot el professorat de la Comunitat.
Este programa experimental s'inscriu en el marc del conveni subscrit entre la Generalitat Valenciana i el Ministeri d'Educació, per al desplegament de la Llei Orgànica, 2/2006, de 3 de maig, d'Educació.
Per això, fent ús de les atribucions que em conferix l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional de data 6 d'abril de 2011, en coordinació amb la Direcció General d'Ordenació i Centres Docents, i de conformitat amb esta, resolc:
Primer. Objecte i descripció del programa
1. L'objecte del programa és convocar un programa experimental per a la millora dels resultats acadèmics a través de la detecció de bones pràctiques docents dirigides a l'èxit escolar, la seua aplicació, avaluació i difusió.
2. En l'àmbit d'este programa es considera com a bona pràctica docent aquella que facilita l'exercici d'activitats d'aprenentatge de l'alumnat, en les quals s'aconseguixen amb eficàcia i eficiència els objectius formatius previstos i també altres aprenentatges amb un alt valor educatiu.
Segon. Participants
1. Podran participar voluntàriament en este programa docents a títol individual o equips de docents que impartisquen docència en les etapes d'Educació Infantil, Educació Primària o Educació Secundària Obligatòria.
2. En cas de tractar-se d'un equip, els docents han d'impartir docència en un mateix centre educatiu, de titularitat de la Generalitat o d'una altra titularitat pública o privada.
3. Per a la participació en este programa és preceptiva l'autorització de la direcció del centre i del consell escolar en els centres públics i de la direcció i la titularitat en els centres privats, ja que la bona pràctica docent seleccionada haurà d'aplicar-se i avaluar-se en este centre.
Tercer. Objectius del programa
1. Este programa té com a objectiu principal la millora dels resultats escolars de l'alumnat, especialment en els àmbits, àrees i assignatures instrumentals, a través de la millora de la pràctica docent.
2. Els objectius específics d'este programa són els següents:
a) La detecció i la identificació de bones pràctiques docents que s'han revelat com eficaços i eficients, a través d'evidències d'un alt índex de consecució de bons resultats.
b) La millora de la qualitat del servici educatiu a través de la difusió i l'aplicació en altres centres educatius de les bones pràctiques educatives.
c) L'intercanvi d'experiències didàctiques, metodològiques i organitzatives que donen respostes adequades a diferents contextos educatius.
d) L'elaboració, l'experimentació i la publicació de guies i materials didàctics eficaços i innovadors.
e) La posada en marxa d'accions de formació del professorat que optimitzen les bones pràctiques dels docents participants en el programa.
f) L'assessorament directe i personalitzat al professorat participant en este programa.
g) El desenrotllament de competències professionals de l'àmbit docent que donen resposta als reptes de l'educació actual i suposen una millora dels resultats acadèmics de l'alumnat.
h) La difusió a la comunitat docent de les bones practiques detectades, així com de les recomanacions, guies didàctiques i materials que sorgisquen del desenrotllament d'este.
Quart. Àmbit i calendari d'aplicació
1. El programa es durà a terme en els centres educatius de la Comunitat que impartixen les etapes d'Educació Infantil, Educació Primària i/o Educació Secundària Obligatòria, tant de titularitat de la Generalitat, com d'una altra titularitat pública o privada.
2. Este programa experimental es desenrotllarà en tres fases al llarg del curs 2011-2012.
a) Primera fase: detecció i selecció de bones pràctiques, durant el primer trimestre del curs 2011-2012.
b) Segona fase: aplicació i avaluació en els centres educatius, durant el segon trimestre del curs 2011-2012.
c) Tercera fase: difusió i intercanvi d'experiències a través de la publicació de materials didàctics, convocatòria de jornades i la realització d'accions formatives i assessorament a través de la xarxa de CEFIRE, a partir de la finalització de la segona fase.
Quint. Sol·licitud, documentació i termini de presentació
1. Els docents o els equips de docents que desitgen participar en el programa hauran de dirigir a la Direcció General d'Avaluació, Innovació i Qualitat Educativa i de la Formació Professional situada en l'avinguda de Campanar, número 32 (46458) de València, la documentació següent:
a) Sol·licitud de participació, d'acord amb el model recollit en l'annex I.
b) Document d'autorització del centre, emés per la direcció i el consell escolar o, si és el cas, per la direcció i la titularitat.
c) Document de descripció de la bona pràctica, segons condicions del punt sext.
d) Pressupost necessari per al desenrotllament de la bona pràctica, si és procedent.
2. La documentació serà presentada per mitjà de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds que es remeten per correu hauran de ser presentades en les oficines de correus i hauran de complir el procediment establit en l'article 205.3 del Reglament del Servici de Correus: les instàncies seran presentades en sobre obert perquè la persona encarregada estampe en estes el segell de dates. Haurà de figurar amb claredat el nom de l'oficina i la data de presentació.
3. S'enviarà una còpia de la documentació presentada al correu electrònic: .
4. El termini de presentació de sol·licituds esta comprés entre el 5 i el 30 de setembre de 2011, ambdós inclosos.
Sext. Document de descripció i condicions de la bona pràctica
1. El document de descripció de la bona pràctica es presentarà, ajustant-se, preferentment, al format següent: extensió màxima de 20 pàgines, format DIN A4 i font Arial 12 o semblant a doble espai.
2. El guió per a l'exposició de la bona pràctica és el següent:
a) Descripció de la pràctica o pràctiques d'èxit desenrotllades pels sol·licitants especificant etapa, cicle i nivell educatiu en què es desenrotllen i, si és el cas àmbits, àrees o assignatures.
b) Requisits i condicions per a la seua implementació en les millors condicions, així com propostes que millorarien la seua eficàcia.
c) Evidències d'èxit de les referides pràctiques, fent especial insistència en els resultats d'aprenentatge aconseguits per l'alumnat i en la minoració de l'abandó escolar prematur en el cas d'Educació Secundària Obligatòria.
d) Adaptabilitat de la pràctica o pràctiques d'èxit a la diversitat de l'alumnat.
e) Si és el cas, descripció i/o exemplificació dels materials didàctics que donen suport a l'experiència o pràctica d'èxit aportada.
3. Els treballs hauran de ser originals i inèdits i podran presentar-se en qualsevol de les dos llengües oficials de la Comunitat Valenciana.
4. No podran participar aquells treballs que hagen sigut premiats en qualsevol altra convocatòria pública o privada.
Sèptim. Comissió de selecció, seguiment i avaluació
1. El Servici d'Innovació i Qualitat Educativa, com òrgan instructor, facilitarà les pràctiques d'èxit presentades perquè siguen examinades per una comissió de selecció, seguiment i avaluació que estarà constituïda per:
President:
-El cap o la cap de l'Àrea d'Avaluació, Innovació i Qualitat Educativa o persona en qui delegue.
Vocals:
-El cap o la cap del Servici d'Innovació i Qualitat Educativa.
-El cap o la cap del Servici d'Ordenació Acadèmica.
-El cap o la cap del Servici de Formació del Professorat.
-El cap o la cap de Programes Experimentals de la Direcció General d'Avaluació, Innovació, Qualitat Educativa i de la Formació Professional.
-Un inspector o una inspectora d'educació designat o designada pel Servici Central de la Inspecció Educativa.
-Tres funcionaris o funcionàries de l'Àrea d'Avaluació, Innovació i Qualitat Educativa, de la Direcció General d'Avaluació, Innovació, Qualitat Educativa i de la Formació Professional designats per este òrgan executiu.
Actuarà com a secretari o secretària de la comissió un funcionari de l'Àrea d'Avaluació, Innovació i Qualitat Educativa de la Direcció General d'Avaluació, Innovació, Qualitat Educativa i de la Formació Professional dels designats per este òrgan executiu.
2. La funció d'esta comissió és seleccionar d'entre les pràctiques d'èxit presentades pel professorat aquelles que, examinada la documentació aportada i basant-se en els criteris de valoració arreplegats en la base octava d'esta resolució, siguen susceptibles de posar-se en pràctica amb èxit en altres centres i contextos educatius, atenent el compliment del que establix esta resolució, així com realitzar el seguiment i l'avaluació del programa.
3. La comissió de selecció, seguiment i avaluació realitzarà i elevarà una valoració de les pràctiques d'èxit presentades pel professorat a esta convocatòria a l'òrgan instructor. L'òrgan instructor elevarà proposta a la Direcció General d'Avaluació, Innovació i Qualitat Educativa i de la Formació Professional que resoldrà per delegació del conseller d'Educació.
Octau. Criteris de valoració
1. La comissió de selecció, seguiment i avaluació procedirà a la valoració i selecció de les pràctiques d'èxit presentades a esta convocatòria.
2. Els criteris a tindre en compte per la comissió per a valorar les propostes seran els següents:
a) Impacte de les pràctiques d'èxit en la minoració del fracàs escolar i de l'abandó escolar prematur (fins a 20 punts).
b) Possibilitat de difusió i desenrotllament en altres centres i contextos educatius (fins a 10 punts).
c) Adaptabilitat de la pràctica o pràctiques d'èxit a la diversitat de l'alumnat (fins a 10 punts).
d) Potencialitat dels materials didàctics que donen suport a les experiències o pràctiques d'èxit aportades, possibilitat de ser publicats i ús de les TIC aplicades a l'educació (fins a 10 punts).
e) Evidències d'èxit centrades en els resultats d'aprenentatge aconseguits per l'alumnat, a través de diferents processos d'avaluació (fins a 20 punts).
f) Possibilitat de difusió a través d'accions de formació del professorat (fins a 10 punts).
g) Novetat i caràcter innovador de les fórmules curriculars, metodològiques i organitzatives proposades (fins a 10 punts).
h) Procés d'avaluació de les pràctiques d'èxit desenrotllat pel mateix professorat i/o pels òrgans de coordinació docent del centre (fins a 10 punts).
3. Qualsevol bona pràctica docent presentada que no obtinga una puntuació mínima de 50 punts no podrà ser seleccionada.
Nové. Drets i obligacions del professorat participant
El professorat participant, en el cas que la pràctica o pràctiques d'èxit presentades en este programa siguen seleccionades:
a) Es compromet a permetre la seua difusió i la seua implementació en altres contextos educatius.
b) A criteri de la comissió de selecció, seguiment i avaluació podrà participar voluntàriament com a ponent en les accions de formació del professorat que es convoquen a este efecte.
c) A criteri de la comissió de selecció, seguiment i avaluació, podrà participar voluntàriament en l'elaboració de guies i materials didàctics publicats per la Conselleria d'Educació a este efecte.
d) Se li reconeixerà un total de 60 hores de formació, atés que este programa s'ajusta a allò que ha preceptuat l'article vint-i-sis de l'Orde 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat (DOCV núm. 6443, de 21.01.2011), tal com assenyala l'article quaranta-u, de l'esmentada orde, pel qual es regula l'acreditació i la valoració de les activitats de formació permanent i altres activitats per a la millora de la qualitat de l'ensenyança, a l'efecte del complement retributiu relacionat amb la formació permanent del professorat.
Deu. Ajudes per a sufragar parcialment els gastos
1. En cas que la bona pràctica docent seleccionada es desenrotllarà per un docent o equip de docents en un centre educatiu el titular del qual siga la Generalitat, este centre podrà rebre una quantitat econòmica per a sufragar parcialment els gastos que es deriven de la seua aplicació i avaluació, si és el cas, sempre que es presente un escrit de la direcció del centre en què es desenrotllarà el projecte seleccionat en el qual conste el pressupost sol·licitat per a dur-lo a terme.
2. La comissió de selecció, en la seua valoració de les pràctiques educatives seleccionades, inclourà la proposta de la quantitat que s'ha d'assignar als centres públics en els quals es desenrotllaran les pràctiques docents seleccionades, de forma proporcional al pressupost presentat i a la puntuació obtinguda per la pràctica docent seleccionada.
Onze. Difusió de les bones pràctiques
1. Una vegada finalitzades les fases primera i segona d'este programa experimental es difondran les bones pràctiques.
2. La difusió es realitzarà per mitjà de la publicació de guies i materials didàctics, la convocatòria de jornades d'intercanvi d'experiències i la realització d'accions formatives i assessorament a través de la xarxa de CEFIRE.
Dotze. Propietat intel·lectual
1. Els autors o autores de les bones pràctiques seleccionades es comprometen a cedir gratuïtament i per escrit a la Generalitat els drets de reproducció (còpia), distribució, comunicació pública (difusió, incloent-hi Internet), transformació (modificació de l'obra incloent-hi les traduccions) d'estes per al seu exercici en l'àmbit territorial de l'Estat espanyol, per una sola vegada en règim d'exclusivitat, i pel període de 2 anys. No obstant això, la Generalitat podrà autoritzar la publicació d'estos treballs seleccionats per compte dels autors o autores o un tercer. Així mateix, els autors o les autores es comprometen a elaborar, a petició de la Direcció General d'Avaluació, Innovació i Qualitat Educativa i de la Formació Professional, les modificacions necessàries perquè es puguen publicar totalment o parcialment en el format que la dita direcció general considere més adequat.
2. El document de cessió s'ajustarà al model que figura com a annex II i haurà de ser presentat en el termini de 15 dies a comptar de l'endemà de la publicació de la resolució de la selecció de les bones pràctiques en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de la selecció de les bones pràctiques.
3. La Conselleria d'Educació es reserva el dret a la reproducció total o parcial dels treballs seleccionats.
4. La reserva dels drets de publicació no implica compromís d'edició per a la Conselleria d'Educació.
Tretze. Difusió i supervisió del programa
1. Les direccions territorials competents en matèria d'educació, en el seu corresponent àmbit de gestió, adoptaran les mesures necessàries per a la difusió i l'aplicació d'esta resolució.
2. La Inspecció Educativa vetlarà pel bon desenrotllament d'este programa en els centres educatius amb subjecció a esta resolució i participarà en l'avaluació del programa a través del procediment que s'establisca a este efecte.
Catorze. Finançament
El finançament d'este programa anirà a càrrec de l'aplicació pressupostària 12.70.501Y.977 corresponent a l'aportació del Ministeri d'Educació, i de l'aplicació pressupostària 77.49.26.632.48.5 corresponent als pressupostos de la Generalitat per a l'any 2011, per un import global màxim de 80.000 euros.
Quinze. Delegació
Es delega en la directora general d'Avaluació, Innovació i Qualitat Educativa i de la Formació Professional, la facultat de concedir les quantitats econòmiques destinades a compensar els gastos derivats de la posada en marxa del programa, d'adoptar les mesures oportunes per al compliment d'esta orde i de resoldre i notificar totes les incidències que es plantegen en la seua interpretació i execució.
Setze. Entrada en vigor
Esta resolució produirà efectes l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.1992), i 10, 14 i 46 de la Llei Reguladora de la Jurisdicció Contenciosa Administrativa (BOE núm. 167, de 14.07.1998), esta resolució, que posa fi a la via administrativa, pot ser recorreguda potestativament en reposició o interposar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació, en el termini d'un mes a comptar de l'endemà de la seua publicació.
b) El recurs contenciós administratiu haurà de formalitzar-se davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació.
València, 25 de maig de 2011.- El conseller d'Educació: Alejandro Font de Mora Turón.